**ELŐTERJESZTÉS**

**Városstratégiai, Idegenforgalmi és Sport Bizottság 2020. október 27-i ülésére**

**Javaslat rozsdaövezeti akcióterületi besorolásra vonatkozó döntés meghozatalára**

A rozsdaövezeti akcióterületek létrehozásához szükséges intézkedésekről szóló 2020. évi LXXVII. törvény (a továbbiakban: RöTv.) módosította az épített környezet alakításáról és védelméről szóló 1997. évi LXXVIII. törvényt (a továbbiakban: Étv.) is.

Az Étv. fogalommeghatározásokat tartalmazó 2. §-a július 22-e óta az alábbi pontokkal egészült ki:

*45.* ***Rozsdaövezeti akcióterület:*** *az e törvény felhatalmazása alapján kiadott kormányrendeletben kijelölt, közlekedési, közmű- és intézményi infrastruktúrával ellátott vagy fenntartható módon ellátható, lakó- és más rendeltetés kialakítására alkalmas, jellemzően barnamezős területeket is magában foglaló terület, függetlenül attól, hogy a barnamezős területek 8. § (7) bekezdése szerinti lehatárolása megtörtént-e.*

*46.* ***Azonnali rozsdaövezeti akcióterület:*** *olyan rozsdaövezeti akcióterület, amelyen a megvalósítani kívánt építési beruházások megindításához szükséges előkészítő munkák elvégzése nem szükséges, illetve azok folyamatban vannak vagy rövid időn belül elvégezhetőek, és amely tekintetében engedélyezett vagy előkészítés alatt álló építési beruházás megvalósítását tervezik a tulajdonosok, építtetők, és a kapcsolódó kedvezmények bevezetése gyors építkezéskezdést eredményezhet.*

*47.* ***Közép- és hosszú távú rozsdaövezeti akcióterület:*** *olyan rozsdaövezeti akcióterület, amely tekintetében összetett előkészítő munkák, adott esetben környezeti kármentesítés, bontás, közműrendezés és infrastruktúra-fejlesztés, tulajdonrendezés, telekalakítás és településrendezési feladatok elvégzése szükséges, és amely fejlesztési célú területként való rendelkezésre állása kormányzati koordinációt, jelentős anyagi ráfordítást és többéves előkészítő időszakot igényel.*

Az Étv. 4 §-a az (5) bekezdéssel egészült ki:

„A rozsdaövezeti akcióterület, az azonnali rozsdaövezeti akcióterület, valamint a közép- és hosszú távú rozsdaövezeti akcióterület lehatárolását a Kormány - a települési önkormányzat, a fővárosban az illetékes kerületi önkormányzat véleményének kikérésével - rendeletben állapítja meg."

Az Étv. 62.§-a az (1g) bekezdéssel egészült ki:

„Felhatalmazást kap a Kormány, hogy a rozsdaövezeti akcióterület és azon belül az azonnali rozsdaövezeti akcióterület, illetve a közép- és hosszú távú rozsdaövezeti akcióterület lehatárolását rendeletben állapítsa meg.”

A rozsdaövezetekben megvalósuló „Városi Otthonteremtés Program” elindításához szükséges intézkedésekről szóló 1369/2020. (VII. 6.) Korm. határozat 5. pontja értemében a Kormány „felhívja a Miniszterelnökséget vezető minisztert, hogy a pénzügyminiszter, az innovációért és technológiáért felelős miniszter, az agrárminiszter, az emberi erőforrások minisztere, valamint a nemzeti vagyon kezeléséért felelős tárca nélküli miniszter bevonásával készítsen előterjesztést a Kormány részére

a) a közép- és hosszú távú rozsdaövezeti akcióterületek fejlesztésre való jogi (átlátható, a Program megvalósítását támogató tulajdon- és használati viszonyok megteremtése, telekszabályozás, településrendezés és várostervezés) és fizikai (környezeti kármentesítés, bontás, romeltakarítás, közműrendezés, mestertervezés, infrastruktúrafejlesztés) alkalmasságának megteremtését szolgáló rozsdaövezeti konszolidációs akciótervről,

b) a fejlesztésre alkalmassá tett köztulajdonban lévő rozsdaövezeti akcióterületeknek a magánfejlesztők részére való átadásának átlátható, városfejlesztési célokat figyelembe vevő és pályázatalapú jogi és pénzügyi konstrukciójáról, az ilyen átadást célzó eljárások szervezeti és felelősségi rendjéről, azzal, hogy biztosítani kell, hogy az ilyen átadás alapján megépülő lakóépületek környezettudatos, klímabarát és a hosszú távú fenntarthatóságot szolgáló technológiák alkalmazásával épüljenek meg,

c) a rozsdaövezeti akcióterületeken a Program keretében felépülő lakóépületek egyedi építési követelményeiről és a településrendezési szabályokról (egyebek között parkolók száma, lakásméret), különös tekintettel a zöldfelület minimális mértékére;”

Fürjes Balázs a Miniszterelnökség, Budapest és a Fővárosi Agglomeráció fejlesztéséért felelős államtitkára 2020. szeptember 9-én levélben fordult a polgármesterhez. Megkeresésében kérte, hogy adatlap kitöltésével és megküldésével adja meg a város közigazgatási határain belül található, az RöTv.-ben „**rögzített kritériumoknak megfelelő területeket, amelyek tekintetében lehetségesnek tartja a rozsdaövezeti akcióterületi besorolást”.**

A Miniszterelnökség kérésének megfelelően valamennyi lakóterületben lévő lehetséges rozsdaövezeti akcióterületet, valamint az egyes ingatlanokra vonatkozó adatokat táblázatba foglaltuk, amit az előterjesztés 1. melléklete, míg földrajzi elhelyezkedésüket a 2. melléklete tartalmazza.

Kérem a Tisztelt Bizottságot, hogy az előterjesztést megtárgyalni, a határozati javaslatot elfogadni szíveskedjék.

**Szombathely, 2020. október „ ”**

 **/: Dr. Horváth Attila :/**

**HATÁROZATI JAVASLAT**

**.…/2020. (X. 27.) VISB számú határozat**

A Városstratégiai, Idegenforgalmi és Sport Bizottságmegtárgyalta a rozsdaövezeti akcióterületi besorolásra vonatkozó előterjesztést, és a kijelölésre javasolt telekcsoportokat és telkeket az előterjesztés szerinti tartalommal elfogadja.

A Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 54. § (1) bekezdés 18. pontjában kapott felhatalmazás alapján javasolja a polgármesternek, hogy a Miniszterelnökségnek a fenti tartalommal szolgáltasson adatot.

**Felelősök:** Dr. Nemény András polgármester

Dr. Horváth Attila alpolgármester

 Tóth Kálmán, a VISB elnöke

 (A végrehajtásért:

Lakézi Gábor városi főépítész)

**Határidő:** 2020. október 30.